Fauci hoop Trump sê ondersteuners moet hulle inent | Netwerk24
Fauci hoop Trump sê ondersteuners moet hulle inent
Dr. Anthony Fauci, voorste Amerikaanse kundige op die gebied van aansteeklike siektes, het Sondag gesê hy hoop oudpres. Donald Trump moedig sy ondersteuners aan om die entstof teen Covid-19 te kry.
Fauci het ook gemaan dat inperkingsmaatreëls wat met die Covid-19-pandemie verband hou nie voortydig opgehef moet word nie.
Meer as die helfte van Amerikaanse mans wat hulself verlede week in 'n peiling deur PBS NewsHour/NPR/Marist as Republikeine geïdentifiseer het, het gesê hulle is nie van plan om teen Covid-19 ingeënt te word nie.
Fauci het Sondagaand op die vraag of Trump met sy ondersteuningsbasis oor die Covid-19-entstof moet praat, gesê: "Ek dink dit sal die wêreld se verskil maak. Trump is so 'n sterk en gewilde persoon . . . dit sal die veldtog geweldig help as dit gebeur."
Fauci het op Fox News gepraat.
Trump het verlede maand die eerste keer op 'n konferensie mense aangemoedig om hulle te laat inent. Fauci het op NBC se Meet the Press gesê: "Hoe so 'n groot getal mense van 'n sekere groep hulle nie wil laat inent nie hoofsaaklik oor hul politieke oortuigings . . . ? Dit maak glad nie sin nie."Die ander oorlewende Amerikaanse oudpresidente – Barack Obama, George W. Bush, Bill Clinton en Jimmy Carter – sal binnekort saam met hul vroue aan openbare aankondigings deelneem om mense aan te moedig om hulle te laat inent. – Reuters